SL Uradni list Evropske unije C 376/109

Utemeljitev Sveta: Stališče Sveta (EU) št. 16/2016 v prvi obravnavi z namenom sprejetja uredbe Evropskega parlamenta in Sveta o zaščitnih ukrepih proti škodljivim mehanizmom na rastlinah, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta in razveljavitvi direktiv Sveta 69/464/EGS, 74/647/EGS, 93/85/EGS, 98/57/EGS, 2000/29/ES, 2006/91/ES in 2007/33/ES

(2016/C 376/02)

I. UVOD

1. Komisija je 6. maja 2013 Evropskemu parlamentu in Svetu predložila navedeni predlog, ki temelji na členu 43 Pogodbe o delovanju Evropske unije (1).

2. Ekonomsko-socialni odbor je mnenje dal 10. decembra 2013, Odbor regij pa je 13. januarja 2014 Svet obvestil, da mnenja ne bo dal.

3. Evropski parlament je stališče v prvi obravnavi sprejel 15. aprila 2014 (2). To stališče je nato potrdil novoizvoljeni Parlament, Anthea McINTYRE (ECR-UK) pa je bila imenovana za poročevalko.

4. Mnenje o uporabi načel subsidiarnosti in sorazmernosti sta predložila dva nacionalna parlamenta (3).

5. Ko so Delovna skupina za zdravje rastlin (zaščita in inšpekcijski nadzor), Delovna skupina direktorjev fitosanitarnih uprav (COPHS) in Delovna skupina atašejev na področju kmetijstva/fitosanitarnih strokovnjakov zaključile pripravljalno delo, je Odbor stalnih predstavnikov na seji 30. junija 2015 predsedstvo pooblastil (4) za začetek pogajanj z Evropskim parlamentom.

6. Po več sejah tehnične narave in neformalnih trialogih, ki so potekali med luksemburškim predsedovanjem, je bil v okviru trialoga 16. decembra 2015 dosežen okvirni dogovor o splošnem kompromisnem besedilu (5), da bi dosegli čim prejšnji dogovor v drugi obravnavi med Evropskim parlamentom in Svetom. Odbor stalnih predstavnikov je kompromisno besedilo potrdil 18. decembra 2015. Nato so besedilo skupaj revidirale službe Komisije, Evropskega parlamenta in Sveta ter zagotovile, da odraža doseženi kompromis.

7. Predsednik Odbora Evropskega parlamenta za kmetijstvo in razvoj podeželja je 3. maja 2016 predsedniku Odbora stalnih predstavnikov poslal pismo, v katerem ga je obvestil, da bo, če bo Svet svoje stališče v prvi obravnavi sprejel v skladu z navedenim kompromisnim besedilom, na plenarnem zasedanju priporočil, naj Evropski parlament v drugi obravnavi brez sprememb sprejme stališče Sveta, potem ko ga bodo pregledali pravniki lingvisti.

8. Svet je 26. maja 2016 dosegel politični dogovor o kompromisnem besedilu (6).

II. CILJ

Splošni cilj uredbe je obravnava povečanih tveganj v sektorju zdravja rastlin, ki so posledica novih škodljivih organizmov in bolezni (zaradi globalizacije trgovine in podnebnih sprememb). Poleg tega bodo posodobljeni instrumenti za zdravje rastlin v zvezi s trgovino – tako znotraj EU (boljša sledljivost na notranjem trgu) in iz tretjih držav – s poudarkom na pristopu na podlagi tveganja. Boljši nadzor in čim prejšnje izkoreninjenje izbruhov novih škodljivih organizmov sta ukrepa, ki bi morala zagotoviti ustrezno raven zdravja rastlin.

III. ANALIZA STALIŠČA SVETA V PRVI OBRAVNAVI

1. Splošno

Kompromisno besedilo sozakonodajalcev ohranja cilje predloga Komisije, hkrati pa vključuje številne spremembe, ki jih je vnesel Svet, in najpomembnejše spremembe, ki jih je v prvi obravnavi sprejel Evropski parlament.

2. Glavna vprašanja

Spodaj so predstavljeni glavni elementi kompromisa glede besedila, ki je bil dosežen z Evropskim parlamentom:

(a) Področje uporabe

V skladu s predlogom Komisije se lahko za škodljive organizme na rastlinah štejejo le parazitske rastline.

Svet in Evropski parlament sta se dogovorila, da bi bilo za prilagodljivejši odziv na obstoječa in nastajajoča tveganja v področje uporabe uredbe mogoče vključiti tudi neparazitske rastline, če bi te imele resne ekonomske, socialne in okoljske posledice na ozemlju Unije.

(b) Prednostni škodljivi organizmi

V predlog Komisije je vključen tudi nov pojem t. i. prednostnih škodljivih organizmov, ki imajo resne posledice na ozemlju Unije in za boj proti katerim bi bilo treba nameniti posebna sredstva Unije, kar bi pomenilo tudi več daljnosežnih obveznosti za pristojne organe, izvajalce poslovnih dejavnosti in zasebnike.

V skladu z doseženim kompromisnim besedilom bodo prednostni škodljivi organizmi določeni na podlagi številnih podrobnih meril iz Priloge k Uredbi, njihovo število pa načeloma ne bo omejeno.

(c) Uvozni režim

Predlog Komisije vsebuje nekatere ukrepe za preprečevanje vnosa škodljivih organizmov na ozemlje Unije prek rastlin, rastlinskih proizvodov ali drugih predmetov, ki prihajajo iz tretjih držav.

Svet in Evropski parlament sta se strinjala, da je treba ta sistem izboljšati z uvedbo nekaterih novih elementov.

Tako je bila dodana nova kategorija t. i. zelo tveganih rastlin, rastlinskih proizvodov ali drugih predmetov, ki na podlagi predhodne ocene predstavljajo nesprejemljivo raven tveganja škodljivih organizmov na ozemlju Unije. Zato se prepove njihov vnos na ozemlje Unije iz tretjih držav, dokler se dokončno ne opravi popolna ocena tveganja.

Poleg tega se za razširjen nabor rastlin, rastlinskih proizvodov ali drugih predmetov zahtevajo fitosanitarna spričevala, ki potrjujejo skladnost z zakonodajo Unije za rastlino, rastlinski proizvod ali drugi predmet, ki se uvozi iz tretje države na ozemlje Unije.

(d) Delegirana in izvedbena pooblastila

Predlaganim pooblastilom Komisije je bila namenjena posebna pozornost; številni členi so bili preoblikovani, da bi bolje omejili pooblastila Komisije.

Doseženo kompromisno besedilo predvideva tudi, da se seznam prednostnih škodljivih organizmov sprejme na podlagi delegiranega akta, glede na to, da se sprejetje nanaša na opredelitev širših političnih prednostnih nalog in ne gre zgolj za uporabo znanstvenih meril za škodljive organizme na rastlinah.

IV. ZAKLJUČEK

Stališče Sveta v prvi obravnavi v celoti odraža dogovor, ki sta ga dosegla sozakonodajalca, kot je bilo potrjeno v navedenem pismu predsednika Odbora Evropskega parlamenta za kmetijstvo in razvoj podeželja, poslanem predsedniku Odbora stalnih predstavnikov (1. del) dne 3. maja 2016. Svet je s sprejetjem političnega dogovora 26. maja 2016 navedeni dogovor nato tudi odobril.

(1) Dok. 9574/13.

(2) Dok. 8307/14.

(3) Dok. 11870/13 in 12254/13.

(4) Dok. 10108/15 REV2.

(5) Dok. 15142/15 + ADD1, dok. 15143/15.

(6) Dok. 8338/16 + ADD1.